CELEX: 
Language: bg
Date: 2021-04-21 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за изменение на Делегиран регламент (ЕС) 2015/35 по отношение на включването на рисковете за устойчивостта в системата на управление на застрахователните и презастрахователните предприятия

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               Настоящият регламент е част от едно по-общо начинание на Комисията в областта на устойчивото развитие. С него се полагат основите на уредба на ЕС, където съображенията за устойчивост са поставени в центъра на финансовата система, така че да се подкрепи превръщането на европейската икономика в по-екосъобразна, по-устойчива и кръгова система, в съответствие с целите на Европейския зелен пакт
                  1
               .
            
            
               В резултат на приемането на Парижкото споразумение от 2016 г. относно изменението на климата и Програмата на ООН до 2030 г. за устойчиво развитие Комисията обяви в своя план за действие „Финансиране за устойчив растеж“ намерението си да изясни включването в секторното законодателство на устойчивостта при т. нар. доверителни задължения. В съобщението за Европейския зелен пакт се потвърждава необходимостта от дългосрочни сигнали за насочване на финансовите и капиталовите потоци към инвестиции в екосъобразни проекти и за избягване блокирането на активи. С настоящия регламент се допринася за постигането на тази конкретна цел.
            
            
               С Делегиран регламент (ЕС) 2015/35 на Комисията
                  2
                се прилага Директива 2009/138/ЕО, като наред с другото се доуточняват изискванията към застрахователните и презастрахователните предприятия във връзка със системата на управление, конфликтите на интереси и управлението на риска. 
            
            
               Настоящият регламент се основава на техническото становище на Европейския орган за застраховане и професионално пенсионно осигуряване (ЕОЗППО)
                  3
               . В техническото становище се изтъква, че трябва да се разясни включването на рисковете за устойчивостта и факторите на устойчивост в Делегиран регламент (ЕС) 2015/35 на Комисията и се предвиждат специални разпоредби в това отношение. 
            
            
               С настоящия регламент и с останалите приети в същата връзка секторни делегирани актове, с които се изменят разпоредбите относно доверителните задължения и тестовете за подходящия характер на продукта, се засилват нормите на регламента относно оповестяването на информация във връзка с устойчивостта в сектора на финансовите услуги
                  4
               , регламента за бенчмарковете на ЕС за климатичен преход, бенчмарковете на ЕС, съответстващи на Парижкото споразумение, и свързаното с устойчивостта оповестяване на информация за бенчмаркове
                  5
                и регламента за таксономия на ЕС на свързаните с устойчивото развитие дейности
                  6
               . С тези правни норми съображенията за устойчивост се включват, еднообразно и за всички сектори, в процесите на инвестиране, консултиране и оповестяване. С тях екологичните, социалните и управленските съображения (устойчивост) се поставят в центъра на финансовата система, така че да се подкрепи превръщането на европейската икономика в по-екосъобразна, по-устойчива, нисковъглеродна, ефективно използваща ресурсите кръгова система.
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               На 24 юли 2018 г. Комисията поиска от ЕОЗППО да изготви техническо становище за приемането по силата на Директива 2009/138/ЕО на потенциални изменения на делегирани актове с цел включване на рисковете за устойчивостта и факторите на устойчивост. На 3 май 2019 г. ЕОЗППО публикува окончателния си доклад с техническо становище за Комисията. В становището бяха взети под внимание мненията, изразени от заинтересованите страни, в т.ч. от Групата на участниците от сектора на застраховането и презастраховането към ЕОЗППО, при обществената консултация, проведена между 28 ноември 2018 г. и 28 февруари 2019 г. В него се съдържа анализ на разходите и ползите. 
            
            
               На 22 ноември 2019 г. службите на Комисията започнаха писмена консултация с Експертната група по банково дело, плащания и застраховане (E02885). Коментарите на експертната група бяха надлежно взети под внимание.
            
            
               В съответствие с принципите на по-добро законотворчество, от 8 юни 2020 г. до 6 юли 2020 г. проектът на настоящото предложени за регламент бе публикуван за консултация. След задълбочен анализ на получените становища текстът бе допълнително изменен.
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               Правното основание на настоящия регламент е посочено в член 50, параграф 1, букви а) и б) и в член 135, параграф 1 от Директива 2009/138/ЕО. 
            
            
               С настоящия регламент Регламент (ЕС) 2015/35 се изменя по следния начин:
            
            
               В член 1 се въвеждат три определения. Първото е „фактори на устойчивост“; при него се препраща към определението в член 2 от Регламент (ЕС) 2019/2088. Второто е „рискове за устойчивостта“; те се разбират по вложения в тях смисъл в Регламент (ЕС) 2019/2088. Третото е „предпочитания във връзка с устойчивостта“; при този термин е следван вложеният в него смисъл в Делегиран регламент (ЕС) 2017/2359
                  7
                и в Делегиран регламент (ЕС) 2017/565
                  8
               .
            
            
               С член 1, точка 2 застрахователните и презастрахователните предприятия се задължават да отразяват рисковете за устойчивостта в своето управление на риска.
            
            
               С член 1, точка 3 установяването на рисковете за устойчивостта и тяхното оценяване се причислява към задачите на функцията за управление на риска на застрахователните и презастрахователните предприятия.
            
            
               С член 1, точка 4 актюерската функция на застрахователните и презастрахователните предприятия се задължава при оценката на несигурността, свързана с направените при изчисляването на техническите резерви прогнозни оценки, да отчита рисковете за устойчивостта.
            
            
               В член 1, точка 5 се постановява, че в политиката за възнагражденията трябва да се посочва как е съобразена с отчитането на рисковете за устойчивостта.
            
         
         
            
               С член 1, точка 6 се изисква при прилагането на принципа на „благоразумния инвеститор“ да се взимат предвид рисковете за устойчивостта.
            
            
               В член 2 от настоящия регламент се постановява, че той започва да се прилага 12 месеца след публикуването му в Официален вестник на Европейския съюз.
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 21.4.2021 година
            
            
               за изменение на Делегиран регламент (ЕС) 2015/35 по отношение на включването на рисковете за устойчивостта в системата на управление на застрахователните и презастрахователните предприятия
            
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Директива 2009/138/ЕО на Европейския парламент и на Съвета от 25 ноември 2009 г. относно започването и упражняването на застрахователна и презастрахователна дейност (Платежоспособност II)
                  9
               , и по-специално член 50, параграф 1 и член 135, параграф 1, буква а) от нея,
            
            
               като има предвид, че:
            
            
               (1)Преходът към нисковъглеродна, по-устойчива, ефективно използваща ресурсите кръгова икономика, в съответствие с целите за устойчиво развитие, е от възлово значение за осигуряването на дългосрочна конкурентоспособност на икономиката на Съюза. През 2016 г. Съюзът сключи Парижкото споразумение
                  10
               . В член 2, параграф 1, буква в) от това споразумение е заложена целта за по-решителни действия в отговор на изменението на климата, едно от които е мобилизиране на финансовите потоци за постигане на ниски емисии на парникови газове и устойчиво на климатичните промени развитие.
            
            
               (2)В отговор на това предизвикателство, през декември 2019 г. Комисията представи Европейския зелен пакт
                  11
               . Пактът е нова стратегия за растеж за превръщането на Съюза в справедливо и благоденстващо общество с модерна, конкурентоспособна и ефективно използваща ресурсите икономика, която през 2050 г. вече няма да отделя нетни емисии на парникови газове и където икономическият растеж няма да зависи от ресурсното осигуряване. Това също така налага да се изпращат ясни дългосрочни послания на инвеститорите, така че да се избегне блокирането на активи и да се засили финансирането на устойчивото развитие.
            
            
               (3)През март 2018 г. Комисията публикува своя план за действие „Финансиране за устойчив растеж“
                  12
                с очертана амбициозна и мащабна стратегия за финансиране на устойчивото развитие. Сред заложените в плана цели е пренасочване на капиталовите потоци към инвестиции в устойчивото развитие, за да се постигне устойчив и приобщаващ икономически растеж. От публикуваната през май 2018 г. оценка на въздействието
                  13
               , залегнала в основата на последващи законодателни инициативи, стана ясно, че трябва да се поясни, че застрахователните и презастрахователните предприятия трябва да отчитат факторите на устойчивост като част от задълженията си към титулярите на полици. Поради това застрахователните и презастрахователните предприятия следва да оценяват непрекъснато не само всички съответни финансови рискове, а и всички съответни рискове за устойчивостта, посочени в Регламент (ЕС) 2019/2088 на Европейския парламент и на Съвета
                  14
               , които биха могли да имат действително или потенциално съществено отрицателно въздействие върху стойността на дадена инвестиция или пасив. В Делегиран регламент (ЕС) 2015/35 на Комисията
                  15
                рисковете за устойчивостта не са изрично посочени. Поради тази причина и с оглед на подходящото прилагане и съблюдаване на системата на управление трябва да се поясни, че  системата на управление на застрахователните и презастрахователните предприятия и тяхната оценка на потребностите на общата им платежоспособност следва да отчитат рисковете за устойчивостта. 
            
            
               (4)Застрахователните предприятия, които в изпълнение на Регламент (ЕС) 2019/2088 оповестяват основните неблагоприятни въздействия върху факторите на устойчивост, следва също така да приспособят своите процеси, системи и механизми за вътрешен контрол с оглед на тези оповестявания. 
            
            
               (5)Предвид амбицията на Комисията за управляване на рисковете, свързани с климата и околната среда, и взимането им предвид във финансовата система, както и значението на политиката за възнагражденията за ефективното управляване на рисковете, установени от системата за управление на риска, от страна на персонала на застрахователните и презастрахователните предприятия, в политиката за възнагражденията на застрахователните и презастрахователните предприятия следва да се посочва как е съобразена с включването на рисковете за устойчивостта в системата за управление на риска.
            
            
               (6)Принципът на „благоразумния инвеститор“ по член 132 от Директива 2009/138/ЕО изисква от застрахователните и презастрахователните предприятия да инвестират единствено в активи, чиито рискове могат надлежно да определят, измерват, наблюдават, управляват, контролират и докладват. С оглед на ефективното управляване от застрахователните и презастрахователните предприятия на рисковете, свързани с климата и околната среда, прилагането на принципа на „благоразумния инвеститор“ следва да взима предвид рисковете за устойчивостта, а застрахователните и презастрахователните предприятия следва да отразяват в своя инвестиционен процес предпочитанията на клиентите си във връзка с устойчивостта, взети предвид при одобряването на продукта.
            
            
               (7)Поради това Делегиран регламент (ЕС) 2015/35 следва да бъде съответно изменен.
            
            
               (8)На надзорните органи, както и на застрахователните и презастрахователните предприятия следва да се предостави достатъчно време за приспособяване към новите изисквания на настоящия регламент. Поради това неговото прилагане следва да бъде отложено,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
         
         
            
               Изменения на Делегиран регламент (ЕС) 2015/35
            
            
               Делегиран регламент (ЕС) 2015/35 се изменя, както следва:
            
            
               (1)В член 1 се добавят следните точки 55в — 55д:
            
            
               „55в.
                     „риск за устойчивостта“ означава събитие или условие от екологично, социално или управленско естество, което, ако настъпи, може да причини действително или потенциално отрицателно въздействие върху стойността на инвестицията или на пасива;
            
            
               55г.
                     „фактори на устойчивост“ означава факторите на устойчивост по смисъла на член 2, точка 24 от Регламент (ЕС) 2019/2088 на Европейския парламент и на Съвета*;
            
            
               55д. „предпочитания във връзка с устойчивостта“ означава изборът на клиент или потенциален клиент да включи или не в инвестицията си, а ако включи — доколко да го направи, един или няколко измежду следните финансови инструменти:
            
            
               а)
                     финансов инструмент, за който клиентът или потенциалният клиент е определил, че негов минимален дял трябва да бъде инвестиран в екологично устойчиви инвестиции, както са определени в член 2, точка 1 от Регламент (ЕС) 2020/852 на Европейския парламент и на Съвета**;
            
            
               б)
                     финансов инструмент, за който клиентът или потенциалният клиент е определил, че негов минимален дял трябва да бъде инвестиран в устойчиви инвестиции, както са определени в член 2, точка 17 от Регламент (ЕС) 2019/2088;
            
            
               в)
                     финансов инструмент, при който са взети предвид основните неблагоприятни въздействия върху факторите на устойчивост, като клиентът или потенциалният клиент е определил качествените или количествените елементи, доказващи това отчитане;
            
            
               ___________
            
            
               * 
                     Регламент (ЕС) 2019/2088 на Европейския парламент и на Съвета от 27 ноември 2019 г. относно оповестяването на информация във връзка с устойчивостта в сектора на финансовите услуги (ОВ L 317, 9.12.2019 г., стр. 1).
            
            
               **
                     Регламент (ЕС) 2020/852 на Европейския парламент и на Съвета от 18 юни 2020 г. за създаване на рамка за улесняване на устойчивите инвестиции и за изменение на Регламент (ЕС) 2019/2088 (ОВ L 198, 22.6.2020 г., стр. 13).“;
            
            
               (2)Член 260 се изменя, както следва:
            
            
               а)в параграф 1, буква а) подточка i) се заменя със следния текст:
            
            
               „i)
                     мерките, които застрахователното или презастрахователното предприятие трябва да вземе с оглед на оценяването и управляването на риска от загуба или неблагоприятна промяна на стойността на застрахователните и презастрахователните пасиви вследствие на неподходящи допускания за ценообразуването и формирането на резерви, дължащи се на вътрешни или външни фактори, в т.ч. на рисковете за устойчивостта;“;
            
            
               б)в параграф 1, буква в) се добавя следната подточка vi):
            
            
               „vi)
                     мерките, които застрахователното или презастрахователното предприятие трябва да вземе с оглед на надлежното определяне, оценяване и управляване на рисковете за устойчивостта при инвестиционния портфейл.“;
            
            
               в)вмъква се следният параграф 1a:
            
            
               „1а.
                     Застрахователните и презастрахователните предприятия интегрират рисковете за устойчивостта в политиките си по параграф 1, букви а) и в), а когато е уместно — в политиките си и в другите области по параграф 1.“; 
            
            
               (3)Член 269 се изменя, както следва:
            
         
         
            
               а)в параграф 1 буква д) се заменя със следното:
            
            
               „д)
                     установяване и оценяване на нововъзникващите рискове и рисковете за устойчивостта.“;
            
            
               б)вмъква се следният параграф 1a:
            
            
               „1а.
                     Нововъзникващите рискове и рисковете за устойчивостта по параграф 1, буква д), които функцията за управление на риска е установила, представляват част от рисковете по член 262, параграф 1, буква а).“;
            
            
               (4)В член 272, параграф 6 буква б) се заменя със следното:
            
            
               „б)
                     въздействието на инфлацията, правният риск, рисковете за устойчивостта, промяната в структурата на портфейла на предприятието и въздействието на системите за изменение във възходяща или низходяща посока на размера на плащаните от титулярите на полици премии в зависимост от предявените до момента от тях претенции (система „бонус-малус“) или въздействието на сходни системи, прилагани при специфични еднородни рискови групи;“;
            
            
               (5)В член 275 се добавя следният параграф:
            
            
               „4.
                     В политиката за възнагражденията се посочва как е съобразена с включването на рисковете за устойчивостта в системата за управление на риска.“;
            
            
               (6)В дял I, глава IX се добавя следният раздел 6:
            
            
               „РАЗДЕЛ 6 
            
            
               Инвестиции
            
            
            
               Член 275a
            
            
               Включване на рисковете за устойчивостта в принципа на „благоразумния инвеститор“
            
            
               1.
                     Когато определят, измерват, наблюдават, управляват, контролират, докладват и оценяват рисковете при инвестициите, както е посочено в член 132, параграф 2, първа алинея от Директива 2009/138/ЕО, застрахователните и презастрахователните предприятия взимат предвид рисковете за устойчивостта.
            
            
               2.
                     За целите на параграф 1 застрахователните и презастрахователните предприятия взимат предвид потенциалното дългосрочно въздействие на инвестиционната си стратегия и решения върху факторите на устойчивост, като, когато е уместно, тази стратегия и тези решения отразяват предпочитанията на клиентите им във връзка с устойчивостта, взети предвид при процедурата за одобряване на продукта по член 4 от Делегиран регламент (ЕС) 2017/2358 на Комисията***.
            
            
               ___________
            
            
               ***
                     Делегиран регламент (ЕС) 2017/2358 на Комисията от 21 септември 2017 г. за допълване на Директива (ЕС) 2016/97 на Европейския парламент и на Съвета с изискванията към застрахователните посредници и застрахователните дружества във връзка с контрола и управлението на продуктите (ОВ L 341, 20.12.2017 г., стр. 1).“.
            
            
               Член 2
            
            
               Влизане в сила и прилагане
            
         
         
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
               Той се прилага от [СП — моля, въведете 12 месеца след публикуването].
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 21.4.2021 година.
            
            
               
                     За Комисията
               
               
                     Председател
                     Ursula VON DER LEYEN
               
            
         
         
            
                  
                     (1)
                  
                        Съобщение на Комисията до Европейския парламент, Европейския съвет, Съвета, Европейския икономически и социален комитет и Комитета на регионите „Европейският зелен пакт“ (COM(2019) 640 final)
               
               
                  
                     (2)
                  
                        Делегиран регламент (ЕС) 2015/35 на Комисията от 10 октомври 2014 г. за допълнение на Директива 2009/138/ЕО на Европейския парламент и на Съвета относно започването и упражняването на застрахователна и презастрахователна дейност (Платежоспособност II) (ОВ L 12, 17.1.2015 г., стр. 1).
               
               
                  
                     (3)
                  
                        Final Report - EIOPA’s Technical Advice on the integration of sustainability risks and factors in the delegated acts under Solvency II and IDD [Окончателен доклад - техническо становище на ЕОЗППО за включването на рисковете за устойчивостта и факторите на устойчивост в делегираните актове по „Платежоспособност II“ и ДЗРП] (EIOPA-BoS-19/172).
               
               
                  
                     (4)
                  
                        Регламент (ЕС) 2019/2088 на Европейския парламент и на Съвета от 27 ноември 2019 г. относно оповестяването на информация във връзка с устойчивостта в сектора на финансовите услуги (ОВ L 317, 9.12.2019 г., стр. 1).
               
               
                  
                     (5)
                  
                        Регламент (ЕС) 2019/2089 на Европейския парламент и на Съвета от 27 ноември 2019 г. за изменение на Регламент (ЕС) 2016/1011 по отношение на бенчмарковете на ЕС за климатичен преход, бенчмарковете на ЕС, съответстващи на Парижкото споразумение, и свързаното с устойчивостта оповестяване на информация за бенчмаркове (ОВ L 317, 9.12.2019 г., стр. 17).
               
               
                  
                     (6)
                  
                        Регламент (ЕС) 2020/852 на Европейския парламент и на Съвета за установяване на рамка за улесняване на устойчивите инвестиции и за изменение на Регламент (ЕС) 2019/2088 (ОВ L 198, 22.6.2020 г., стp. 13).
               
               
                  
                     (7)
                  
                        Делегиран регламент (ЕС) 2017/2359 на Комисията от 21 септември 2017 г. за допълване на Директива (ЕС) 2016/97 на Европейския парламент и на Съвета с изискванията за предоставяне на информация и с правилата за етичност, приложими към разпространението на основаващите се на застраховане инвестиционни продукти (ОВ L 341, 20.12.2017 г., стр. 8).
               
               
                  
                     (8)
                  
                        Делегиран регламент (ЕС) 2017/565 на Комисията от 25 април 2016 г. за допълване на Директива 2014/65/ЕС на Европейския парламент и на Съвета по отношение на организационните изисквания и условията за извършване на дейност от инвестиционните посредници и за даването на определения за целите на посочената директива (ОВ L 87, 31.3.2017 г., стр. 1).
               
               
                  
                     (9)
                  
                        ОВ L 335, 17.12.2009 г., стр. 1.
               
               
                  
                     (10)
                  
                        Решение (ЕС) 2016/1841 на Съвета от 5 октомври 2016 г. за сключване, от името на Европейския съюз, на Парижкото споразумение, прието по Рамковата конвенция на ООН по изменение на климата (ОВ L 282, 19.10.2016 г., стр. 1).
               
               
                  
                     (11)
                  
                        Съобщение на Комисията до Европейския парламент, Европейския съвет, Съвета, Европейския икономически и социален комитет и Комитета на регионите „Европейският зелен пакт“ (COM(2019) 640 final)
               
               
                  
                     (12)
                  
                        COM(2018) 97 final.
               
               
                  
                     (13)
                  
                        SWD(2018) 264 final.
               
               
                  
                     (14)
                  
                        Регламент (ЕС) 2019/2088 на Европейския парламент и на Съвета от 27 ноември 2019 г. относно оповестяването на информация във връзка с устойчивостта в сектора на финансовите услуги (ОВ L 317, 9.12.2019 г., стр. 1).
               
               
                  
                     (15)
                  
                        Делегиран регламент (ЕС) 2015/35 на Комисията от 10 октомври 2014 г. за допълнение на Директива 2009/138/ЕО на Европейския парламент и на Съвета относно започването и упражняването на застрахователна и презастрахователна дейност (Платежоспособност II) (ОВ L 12, 17.1.2015 г., стр. 1).